[PIA News] Tagalog News: Ibinigay ng fisheries authority ang pamahahala ng Panasahan Fishport and Cold Storage facility sa Malolos\nMaguindanaon news: Curfew hour sa ludep nu ARMM Compound -- Hataman\nKORONADAL CITY, Enero 21 (PIA) -- Inisugo ni Autonomous Region in MuslimMindanao (ARMM) OIC Gov. Mujiv Hataman su kapadtuman kanu curfew hours kanu ludep nu sakop a Shariff Kabunsuan Complex a kanu upama gugunay kanu istasyon nu rehiyon nu autonomous region.\nTigin ni Hatama, amayka lumampas su alas-singko a malulem kanu uman a gay, su langun a lumudep sa ARMM compound na aden last-minute a transaction nin kanu mga opisina nu ARMM nisisita e makaukit kanu body inspection ataw ka kabpagimpeksyon kanu lawas endo mga gamit.\nMangumbal bon silan sa routing kanu kalibet sa ludep nu compound su mga ARMM security personnel ganat kanu alas-singko nu malulem taman sa alas-kuwatro nu magan mapita nu gay, niya ba su isa a sangkad kanu kasiguro sa seguridad kanu ludep nu compound, tigin ni Hataman.\nKaped kanu siya, pangumbal bon silan sa mga security stickers a para sa mga pagaden nu mga bisita mana su ID cards, isa a kaped kanu paka-uman sa pidtelu a safety measures, pidtelu ni Hataman.\nSu kabpapanggulalan sa curfew hours sa ludep nu ARMM compound na sabap kanu kinambato nu isa a granada kanu sangulan nu opisina nu Population Commission Region 12, a mismo sa ludep nu ARMM complex. Dala bon tudtulan a nasakitan kanu nadtelu a insidente. Kanu ulian nu tudtulan, taman saguna pagimbestigan pen nu mga otoridad su mga motibo ataw ka ngin e sabapan nu nanggugula.(HMYoshioka/PIA 12)


Maguindanaon news:Rotating brownout, papadsabutan a iunggulalan sa kanu sakop nu SOCOTECO II\nKORONADAL CITY, Ene. 6 (PIA) – Sabap kanu saguna “Red Alert” su power situation sa Mindanao, makagadam sa rotating brownout su mga lugar na sakop nu South Cotabato II Electric Cooperative (SOCOTECO II) endo su mga pagubay a lugar.\nNiya na pidtalo ni Socoteco II information officer Joy Celeste Alora sa aden kakulangan nu power supply sa Mindanao grid sabap sa mimbaba su generation capacity nu National Power Corporation (NPC).\nPidtalo ni Alora sabap sa kanu da pinda na kapambaba nu generation capacity nu NPC,na mapakay sa iunggulalan su rotating brownout sa ya nin kauget na 45 ka minuto taman sa isa ka oras sa kanu mga franchise areas nu Socoteco II.\nPed pan pidtalo ni Alora, na kana gid mabagel su supply nu kuryente sa Socoteco II sabap sa malo den labing su mga power plants a nag-ge-nerate nu supply nu kuryente.\nAmayka da makua nu Socoteco II na bago a power producers na lalo mangiseg su sitwasyon.\nNauna den ininggulalan nu load curtailment nu National Grid Corporation of the Philippines (NGCP) kanu mga naipus a gay sabap sa power generation deficiency na nakauma sa 6 MW kanu naipus a salasa.\nNiya e sabapa inibetad sa “Red Alert” status su intelo a power system condition nu Mindanao. Kadtalo nu kalatas a inliyo nu NGCP.(qlsolaiman/PIA12)


Tagged: Sin, Islam, Muslim, Quote, .\nTagged: Death, Islam, Muslim, Quote, .\nTagged: Quote, Islam, Muslim, Marriage, .\nTagged: Quote, Islam, Muslim, Tongue, .\nTagged: Quote, Islam, Muslim, Death, .\nAbdul Aziz Al-Karani reciting Surat Al-Mu’minun Verses 99-118\nTagged: Recitation, Quran, Islam, Muslim, .\nTagged: Quote, Islam, Muslim, x, .\nTagged: Muslim, Quote, Islam, Pride, .\nTagged: Pride, Islam, Muslim, Quote, .


Su Mga Ngiyawa Kanu Inged / Ang Mga Kaluluwa Sa Bayan\nPoetry by Mubarak M. Tahir | March 18, 2018\nBegalibuteng, begkalibuteng su sambel sa laya\nLaya na minenggay sa ngiyawa kanu manusiya\nManusiya ang pakapanadeng sa kambayabaya\nKambayaya siya kanu pangingedan a dala den ngiyawa.\nBegkukuyog, bedtapuk, begkaleg i kabedsila\nBedsila su gadong a bangawidan sa laya\nLaya a pinamulan sa umani inam nu isa\nIsa su inged nami a tidtu a nabinasa.\nSiya kanu atag nu inged a pakagedam sa kayaw\nKayaw na inilagid sa naraka a mana nin sindaw\nSindaw na ngiyawa nu inged a Magindanaw\nMagindanaw na inakes nu inam a migkatenggaw.\nKanu dala pan matay su inam nu inged\nInged a pibpipiyanan nu umanu susuled\nSusuled kano kapatot a bagadatan sa pened\nPened bon i kasakit nu inam a natebped.\nSa dalem nu puasa na saksi su ulan-ulan,\nUlan-ulan na kabedsimba salkanin a kadnan\nKadnan a labi a pakataw sa gatamanan\nGatamanan a ibendua umanu gasimpitan.\nSu mga bamedtulog a walay na inisayog\nInisayog bun mambo su embabatay a bedtog\nBedtog siya sa didalem u malong a mana ibembedtog\nIbembedtog sa kabegakgilek sa semakwil a midtudtundog.\nMimbaba su mga mama a nakagadong\nNakagadong a aden matalem nilan a pinadtitimpong\nPinadtitimpong su mga Magindanon a midtetendong\nMidtetendong sa nadtatanggit nilan a malong.\nLimalag kami den siya kanu mga benday\nBenday a niya bu gasandeng su natagak a walay\nWalay a nambabamatan nu umani embabatay\nEmbabatay a nangatagak su suled nilan a isa den a bangkay\nNangalimod kami siya kanu ludep nu padiyan\nPadiyan a nabaluy a walay a gapagalaguyan\nGapagalaguyan sa timpu nu kasimpitan\nKasimpitan sa kadala nu kalilintad nu pangingedan.\nIsa aku kanu Magindandanon a wata\nWata a migkasela sa inged a Moro i bangsa\nBangsa nami a malagan den madadag kanu mapa\nMapa nu Pilipinas a di kami galinyan pakambamata.\nMalipedes kanu pamusungan nu isa su kabenalan\nKabenalan na dala sa makatagu sa kanu pagitungan\nPagitungan a midtaman siya kanu talasilan\nTalasilan na umanu ngiyawa na aden tudtulan nilan\nNiyaba su tudtulan nu ngiyawa nami a bamangeni\nBamangeni sa dua sa kadnan a di kami lemimpangi\nLemimpangi sa kadsususleda endu kabpapagari\nKabpapagari siya kanu kalilintad nu inged nami.\nContinue reading Su Mga Ngiyawa Kanu Inged / Ang Mga Kaluluwa Sa Bayan\nContinue reading Aden Bon Besen Uyag-Uyag (Mga Buhay Pa Pala)


[PIA News] Biggest irrigation project launched in Palawan\nMaguindanaon news: Lokal a prubinsya nu N. Cotabato nanginggay sa 6 a multicab, 12 a motorsiklo\nKORONADAL CITY, Ene. 18 (PIA) –Inidtukel-tukel kanu kinapanginggay nu animtiman a multicab endo sapulo enggo duwa a motorsiklo kanu gugunay a minukit a gay nu lokal a guberno nu prubinsya nu North Cotabato sa mga barangay, kapulisan endo pila a mga opisina.\nKanu isa a turn over ceremony kanu niya a minukit a padian, inisampay kanu kainggay ni Gov. Emmylou “Lala” Taliño- Mendoza su telutiman a multicab sa mga opisina nu barangay Kadingilan, Pigkawayan, Barangay Poblacion sa Libungan endo sa Barangay Simbuhay sa Kabacan.\nKaped inya kanu galabaken nu Lokal a guberno nu prubinsya a one barangay, one project a pagatud kanu kainggay sa tig-satiman a multicab su uman e isa a barangay kanu sakop nu prubinsya labi lawan kanu mawatan a parti nu lugar andu makanggulalan kanu katabang sa nisisita nu medical kanu kanilan a peddadalapa ataw ka sa maginged. Isa inya kanu kangagan a kasigkel nu mga pasyente sa pinakamasiken a rural health center ataw ka hospital.\nIninggay manem su telu timan a multicab sa fisheries section nu Office of the Provincial Agriculturist, Civil Security Unit nu prubinsya, endo sa Cotabato Task Force a pagusalen sa kapadtuman kanu kanilan a mga galabaken.\nKagina ka maytu, ininggayan bon ni Gov. Taliño Mendoza su Provincial Police Office a mana su kaunutan a provincial director P/SSupt Cornelio Salinas kanu sapulo enggo duwa a motosiklo. Sugo kanu galabaken a labi mas mangagan su police visibility ataw ka kadtulik kanu mga highway nu North Cotabato.\nKanu kina salangan sa turn over, inipayag bon ni Gov. Taliño-Mendoza a aden ininggay a pondo a P15 milyon su partylist a Trade Union Congress of the Philippines (TUCP) a paguman sa P10 milyon a pondo para sa multicab project nu lokal a guberno nu prubinsya.\nBabalapantagan inya, tigin nu gubernadora, a kapaguman sa pitupulo enggo lima a multicab a mapakay ipanginggay kanu kaped pen a mga barangay a sakop a North Cotabato.\nSalangan kanu pakalagian, midsukol-sukol si Gov. Taliño-Mendoza sa mga tagapada nu lokal a guberno nu prubinsya langkop kanu kawani nu LGU a tumabang para makasiguro kanu sugat a kabpanggastu kanu pondo nu guberno endo tabang a kabpadtipid a sabapan kanu anduken aden kanilan a natimo a masla a pondo a para sa nadtelu a pruyikto. (HMYoshioka/PIA)